Krygkor-hoof sê Agrizzi se bewerings is 'kwaadwillig' | Maroela Media
Kevin Wakeford, uitvoerende hoof van Krygkor (Foto: ANA)
Kevin Wakeford, uitvoerende hoof van Krygkor, het Angelo Agrizzi, fluitjieblaser en voormalige Bosasa-bedryfshoof, se getuienis aan die Zondo-kommissie van ondersoek na staatskaping as "kwaadwillig, growwe versinsels en 'n samestelling van leuens" afgemaak.
Wakeford het Dinsdag in 'n verklaring verduidelik dat die kommissie hom verlede week in kennis gestel het dat sy naam in dokumente verskyn wat by die kommissie ingedien is.
Hy het verlede week spesiale verlof geneem ná onthullings voor die kommissie dat hy glo deur Bosasa bevoordeel is.
Volgens Wakeford het hy aansoek gedoen om spesiale verlof sodat hy hom kan voorberei vir sy vertoë in antwoord op die aantygings voor die kommissie. Wakeford het ook gesê hy is van plan om aansoek te doen om getuienis voor die kommissie te lewer en kruisondervra te word, maar ook om Agrizzi self te kruisondervra.
Wakeford meen hy respekteer die "oppergesag van die reg" asook die "proses om getuienis te toets om 'n regverdige uitkoms te bewerkstellig". Dus moedig hy Suid-Afrikaners aan om hom die geleentheid te gun om hom voor die kommissie te verdedig. Wakeford voeg by dat hy vol vertroue is dat sy naam in ere herstel sal word.
"Ek het my lewe in groot mate aan integriteit en etiese leierskap toegewy, dikwels tot nadeel van my en my uitgebreide familie. Ek is verstoot en eenkant toe geskuif weens my betrokkenheid by fluitjieblaas-aktiwiteite," sê Wakeford.
"Die kommissie oor die ineenstorting van die rand in 2002, asook my steun aan Mike Tshishonga, die voormalige adjunk-direkteur-generaal van die departement van justisie tydens sy verdoemende onthullings in 2003 en 2004, dien as bewyse hiervan."
Wakeford het bevestig dat hy vir ongeveer agt jaar 'n professionele verhouding met Bosasa as 'n konsultant vir die maatskappy gehandhaaf het. "Ek het te alle tye botsende belange vermy deur my verhoudings te openbaar."
Volgens Wakeford is daar bewyse om dié stelling te steun.
Hy verduidelik dat sy raadgewende rol by Krygkor 'n verskeidenheid kwessies in verband met die politieke ekonomie behels het. "Ek is sedert 1 Mei 2015 Krygkor se hoof- uitvoerende beampte. Krygkor het geen kontrakte met Bosasa aangegaan nie. Inteendeel, Krygkor het geen kontrakte met enige Gupta-gekoppelde maatskappye aangegaan nie.
"Ons het drie skoon oudits en een ongekwalifiseerde oudit tydens my ampstermyn as uitvoerende hoof behaal. Ek is toegewyd daaraan om my naam te herstel en versoek dat alle belanghebbendes geduld beoefen terwyl ek saam met my regspan werk om my bewysstukke voor te berei."
Die Krygkor-raad het op 21 Januarie bevestig dat Wakeford se verlof toegestaan ​​is.
"'n Mens kan nie verwag dat Krygkor-werknemers gelei word deur 'n hoof- uitvoerende beampte wie se integriteit in die openbare domein bevraagteken word nie, dus is die tydperk van spesiale verlof toegestaan," sê Wakeford.
Wakeford sê hy sal nie vir onderhoude beskikbaar wees nie tot sy bewysstukke by die kommissie ingedien is. Hy voeg by dat die kommissie sy volle samewerking het. Hy sal ook aan alle reëls voldoen, waaronder hoe hy met die media omgaan, ten spyte daarvan dat hy meen hy het nie "die voordeel en beskerming van die kommissie se reëls gekry nie".
As hy enigiets te doen gehad het met Bossasa kan hy niemand kwalik neem as n rot geruik word nie. Hoop regtig nie hy is bo verdenking.
Hierdie man het baie integriteit. As die teendeel bewys kan word, sal ek apologie aanteken. Ek het hom nog altyd ervaar soos wat hy in die artikel sê. Tyd sal leer.
Waar daar 'n rokie trek, is daar gewoonlik 'n vuurtjie – en hoe kry ek nou die idee dat mnr. Wakeford skielik begin dans soos 'n kat op 'n warm stoofplaat?